En Red Bull RB5 utstilt i Hangar-7 i Salzburg
**Red Bull RB5** var Formel 1-bilen som Red Bull Racing konkurrerte med i 2009-sesongen. Den ble kjørt av Sebastian Vettel, som hadde sin første sesong i teamet, og Mark Webber. Bilen ble designet av teamets tekniske sjef, Adrian Newey. Med RB5 tok Red Bull Racing sin første seier i Formel 1, som kom i Kinas Grand Prix 2009.

Tekniske spesifikasjoner
------------------------

Mark Webber i RB5 under Tyrkias Grand Prix 2009.
Chassiset var en monocoque i karbonfiber-kompositt. Hjulopphenget var i karbonfiber med doble A-armer. Mens det foran ble brukt støtstenger (pushrods) hadde Newey, i motsetning til alle andre team, valgt å bruke trekkstenger (pullrods) bak. Dette gjorde det mulig å plassere komponentene i bakstillingen lavt ned mot gulvet og å ha den laveste bakenden på sidepoden av alle 2009-bilene. Dette gjorde at bakvingens sideplater kunne strekkes helt ned til gulvet og dermed bidra til diffuserens generering av marktrykk.

Fronten på bilen skilte seg også ut fra konkurrentene. Den hadde høye kanter på hver side for å gi strukturell styrke samtidig som de holdt luftstrømmene under kontroll under svinging. Undersiden av fronten er avrundet, og de nedre A-armene kunne dermed gjøres lengre, med åpenbare fordeler for geometrien i hjulopphenget.

Motoren var en Renault RS27 2,4-liters V8-motor med motorblokk i aluminium og en halvautomatisk 7-trinns girkasse. Teamet brukte dekk fra Bridgestone, bremser fra Brembo og drivstoff og olje fra Total.

Nye regler for 2009-sesongen krevde at bilene måtte ha smalere og høyere bakvinger og bredere og lavere frontvinger, for derved å redusere turbulensen bak bilen og gjøre forbikjøringer lettere. Slicksdekk ble gjeninnført i Formel 1, etter å ha vært borte siden 1998, og det ble forventet at dette ville øke RB5s dekkgrep med rundt 20%.

2009-reglementet gjorde også at det var en mulighet for at RB5 kunne bli utstyrt med et regenerativt bremsesystem (KERS), for å gjenvinne energi som ellers ville gått tapt som varme under bremsing, og deretter bruke den i spesifiserte mengder per runde via en knapp på førerens ratt. Red Bull forsøkte først å utvikle sitt eget system, men etter en brann på fabrikken forårsaket av overopphetede batterier ble arbeidet stoppet. I januar 2009 kunngjorde Red Bull at de ville bruke det samme KERS-systemet som Renault, i en utvidelse av den eksisterende kundemotoravtalen mellom teamene. RB5 ble imidlertid aldri kjørt med KERS.

2009-sesongen
-------------

Sebastian Vettel under testing av RB5 i februar 2009
Bilen ble lansert 9. februar 2009 på Circuito de Jerez i Spania. Dette var senere enn de fleste andre team, fordi Red Bull prioriterte å bruke mer tid til utviklingsarbeidet, på bekostning av kortere tid til testing. Ved lanseringen forventet Red Bull at RB5 ville være mer konkurransedyktig enn forgjengeren RB4, som klarte en enkelt pallplassering i 2008.

Sebastian Vettel, som (siden han kom til Toro Rosso) hadde gjort det til en vane å gi navn til racerbilene han kjørte, kalte sin Red Bull RB5 «Kate», og etter at han kræsjet den i Melbourne kalte han det nye chassiset «Kate's Dirty Sister».

De første testene av RB5 på Jerez ble stoppet etter at det ble påvist høye oljetemperaturer i girkassen. Etter at dette problember var løst var RB5 den raskeste av 2009-bilene på Jerez, med Vettel raskere enn bilene til Williams, McLaren og Renault. Webber, som var tilbake i førersetet etter et beinbrudd i november 2008, fullførte 83 runder i RB5, omtrent samme distanse som et Grand Prix-løp, og rapporterte ingen problemer.

Med RB5 tok Red Bull-teamet sin første pole position, sin første seier og første dobbeltseier i Kinas Grand Prix 2009. I løpet av sesongen viste bilen seg å være meget konkurransedyktig, og vant 6 av 17 løp, fire for Vettel og to for Webber. Teamet endte sesongen på andreplass i konstruktørmesterskapet bak Brawn GP, mens Vettel kom på andreplass i førermesterskapet bak Jenson Button.

Adrian Neweys gave
------------------

I juli 2010 fikk sjefsdesigneren Adrian Newey en komplett RB5-bil i gave fra Red Bull, som en takk for å ha gjort Red Bull til et team som kjempet om mesterskapstitler. Newey kjørte bilen første gang i bakkeløpet på Goodwood Festival of Speed.

Løpsresultater
--------------

Se: Red Bull Racing

Referanser
----------

1. 1 2  «Vettel scores Red Bull's maiden F1 win». *autosport.com*. Haymarket Publications. 19. april 2009. Besøkt 12. mars 2014.
2. 1 2 3  «Red Bull RB5 Renault». f1technical.net. Besøkt 12. mars 2014.
3. ↑  «Williams reveal 2009 wing package». *autosport.com*. Haymarket Publications. 9. februar 2009. Besøkt 12. mars 2014.
4. 1 2 3  «A beginner’s guide to the 2009 rule changes». *formula1.com*. Formula One Administration. 27. november 2008. Besøkt 12. mars 2014.
5. 1 2  «Red Bull to use Renault's KERS». *autosport.com*. Haymarket Publications. 27. januar 2009. Besøkt 12. mars 2014.
6. ↑  «Red Bull unveil the RB5 at Jerez». *autosport.com*. Haymarket Publications. 9. februar 2009. Besøkt 12. mars 2014.
7. ↑  «The new Red Bull RB5 is unveiled». *GrandPrix.com*. Inside F1, Inc. 9. februar 2009. Besøkt 12. mars 2014.
8. ↑  «Horner hopeful on 'different' approach». *autosport.com*. Haymarket Publications. 9. februar 2009. Besøkt 12. mars 2014.
9. ↑  «Vettel names 2010 car 'Luscious Liz'». Motorsport.com. 8. mars 2010. Arkivert fra originalen 18. juli 2012. Besøkt 12. mars 2014.
10. ↑  «Gearbox problem stops RB5's first test». *autosport.com*. Haymarket Publications. 9. februar 2009. Besøkt 12. mars 2014.
11. ↑  «Vettel shines with new Red Bull at Jerez». *autosport.com*. Haymarket Publications. 10. februar 2009. Besøkt 12. mars 2014.
12. ↑  «Webber pleased with first day back». *autosport.com*. Haymarket Publications. 11. februar 2009. Besøkt 12. mars 2014.
13. ↑  «Red Bull reward technical head Adrian Newey with F1 car». BBC News. 2. juli 2010. Besøkt 12. mars 2014.

Eksterne lenker
---------------

* (en) Red Bull RB5 – kategori av bilder, video eller lyd på Commons Rediger på Wikidata